শহরের এক রেডিমেড ব্যবসায়ী দীপক সাহা-র কথায়, “পুদোর মুখে বাজারের এমন হাল সচরাচর দেখা যায় না। অন্যান্য বার ১৫ অগসস্টের পরই বাজার জমে ওঠে।” ব্যবসায়ীরা এর জন্য চিহ্নিত করেছেন বেশ কিছু কারণকে। জিএসটির ফলে জিনিসের দাম বেড়েছে। তেমনই অনলাইনে কেনাকাটার প্রতি ঝোঁক বেড়ে যাওয়া এবং ছোট শহরেও শপিংমলের সংখ্যাবৃদ্ধি এর জন্য দায়ী বলে মনে করা হচ্ছে। এক ব্যবসায়ীর কথায়, ‘‘বৃষ্টিতে ভিজে, রোদে পুড়ে, ভিড়ে ধাক্কাধাক্কি করে কেউ এখন আর রাস্তায় ঘুরে কিনতে চান না। বাড়িতে বসে অনলাইনে কেনা বা শীতাতপ-নিয়ন্ত্রিত শপিং মলে ঘুরে কিনতে তাঁরা স্বচ্ছন্দ। এতেই আমাদের কপাল পুড়েছে।’’ নবদ্বীপ ব্যবসায়ী সমিতির সম্পাদক নিরঞ্জন দাসের কথায়, “নবদ্বীপ বলে নয়, সর্বত্র পুজোর বাজারের একটা বড় অংশ গ্রামীণ ক্রেতাদের উপর নির্ভর করে। পাটে প্রত্যাশামতো দাম না-পেয়ে পুজোর বাজারে তাঁরা কতটা আসবেন তা এখনও স্পষ্ট নয়।”